ຫລາຍປະເທດ ສົ່ງການຊ່ອຍເຫລືອ ບັນເທົາທຸກໄພນໍ້າຖ້ວມ ທີ່ໄທແລະກໍາປູເຈຍ (ເບິ່ງຮູບສະໄລດ໌)
ການຊ່ອຍເຫລືອກໍາລັງຫລັ່ງໄຫລ ເຂົ້າໄປໄທ ແລະພາກສ່ວນອື່ນໆອີກ ໃນເອເຊຍ ທີ່ກໍາລັງ ປະສົບກັບອຸທົກກະໄພ.
ການຊ່ອຍເຫລືອເລີ້ມຫລັ່ງໄຫລ ເຂົ້າໄປຍັງປະເທດໄທແລະພາກພື້ນອື່ນໆອີກຂອງເອເຊຍ ບ່ອນທີ່ນໍ້າຖ້ວມທີ່ສູງຂຶ້ນນັບມື້ ພວມຖ້ວມພື້ນທີ່ປະຊາຄົມຕ່າງໆທັງໝົດ ແລະຂົ່ມຂູ່ທີ່ຈະ ຖ້ວມຫລາຍພື້ນທີ່ຕື່ມອີກ ພວກທະຫານນາວິກະໂຍທິນຫລືມາຣິນຂອງສະຫະລັດເດີນທາງໄປຮອດບາງກອກ ນະຄອນ ຫລວງຂອງໄທ ໃນວັນເສົາວານນີ້ ພ້ອມດ້ວຍເຄື່ອງອຸບປະກອນ ຖົງຂີ້ຊາຍແລະສະບຽງບັນ ເທົາທຸກອື່ນໆ ທ່ານນາງ Kristie Kenney ເອກອັກຄະລັດຖະທູດສະຫະລັດປະຈໍາໄທ ກ່າວວ່າ ພວກທະຫານມາຣິນຂອງສະຫະລັດຈະປະຕິບັດງານຮ່ວມກັບພວກທະຫານໄທ ເພື່ອຕໍ່ສູ້ກັບໄພນໍ້າຖ້ວມ ທີ່ໄດ້ປະທະ 61 ຈັງຫວັດໃນຈໍານວນທັງໝົດ 76 ຈັງຫວັດຂອງ ໄທແລ້ວນັ້ນ ເຈົ້າໜ້າທີ່ກ່າວວ່າ ປະຊາຊົນເກືອບ 300 ຄົນແລ້ວໄດ້ເສຍຊີວິດໄປໃນໄທ ສ່ວນຫລາຍ ແມ່ນໃນເຂດເໜືອຂອງບາງກອກ ຄືໃນເຂດທາງໃນແລະເຂດໃກ້ໆກັບເມືອງອະຢຸດທະຢາ ທີ່ເຕັມໄປດ້ວຍວັດວາເກົ່າແກ່ນັ້ນ ພື້ນທີ່ສ່ວນຫລາຍຂອງອະຢຸດທະຢາຍັງຖືກນໍ້າຖ້ວມຢູ່ໃນວັນເສົາວານນີ້ ຊຶ່ງໄດ້ເຮັດໃຫ້ ພວກຊາວເມືອງບາງຄົນ ພ້ອມດ້ວຍສັດລ້ຽງຂອງເຂົາເຈົ້າຕ້ອງໄດ້ໜີຂຶ້ນໄປຢູ່ເທິງຫລັງ ຄາເຮືອນ ໃນຂົງເຂດທີ່ໄດ້ຮັບຜົນກະທົບໜ້ອຍກວ່າ ຊຶ່ງລະດັບນໍ້າກໍຍັງສູງຮອດແອວນັ້ນ ພວກຊ່ອຍກູ້ໄພໃນເຮືອພາກັນໄປແຈກຢາຍສະບຽງບັນເທົາທຸກ ແກ່ພວກຊາວບ້ານຊາວ ເມືອງທີ່ຕົກຄ້າງຢູ່ນັ້ນ ຊາວໂຮລແລນອາສາສະມັກຊ່ອຍເຫລືອຄົນນຶ່ງກ່າວວ່າ ປະຊາຊົນຫລາຍຄົນໃນເມືອງອະຢຸດ ທະຢາບໍ່ມີໄຟຟ້າໃຊ້ ບໍ່ມີເຂົ້າປາອາຫານຫລືນໍ້າດື່ມນໍ້າໃຊ້ ບາງຄົນເຈັບເປັນແລະບໍ່ມີພາຫາ ນະ ທີ່ຈະອອກໄປຈາກພື້ນທີ່ນັ້ນໄດ້ ພວກພະນັກງານໃນສູນອຸດສາຫະກໍາບາງປະອິນ ໃນຈັງຫວັດອະຢຸດທະຢາໄດ້ພະຍາຍາມ ກັ້ນນໍ້າທີ່ຍຶ່ງຂຶ້ນນັ້ນ ແຕ່ກໍຕ້ອງໄດ້ປະລະຄວາມພະຍາຍາມໃນວັນເສົາວານນີ້ ລາຍງານຂ່າວ ເວົ້າວ່າ ບໍລິເວນສູນອຸດສາຫະກໍາດັ່ງກ່າວ ມີພວກໂຮງງານຜະລິດເຄື່ອງອາໄຫລ່ລົດໂອໂຕ ພ້ອມທັງເຄື່ອງໄຟຟ້າ ແຜ່ນແພແລະແຜ່ນປລາສຕິກ ຈໍານວນຫລາຍກວ່າ 90 ແຫ່ງ ພວກຊາວໄທທີ່ພາກັນບໍ່ຍອມອອກຈາກບ້ານເຮືອນຂອງເຂົາເຈົ້າໃນເກາະເກຣັດ ໄດ້ພາກັນ ພະຍາຍາມລຸຍຂ້າມນໍ້າເລິກຮອດໜ້າເອິກຫລືຮອດຄໍ ເພື່ອອອກຈາກບ້ານເຮືອນຂອງເຂົາເຈົ້າ ໃນວັນເສົາວານນີ້ ການຊ່ອຍເຫລືອຈາກຈີນໄດ້ໄປຮອດກໍາປູເຈຍ ບ່ອນທີ່ອຸທົກກະໄພແລະ ດິນເຈື່ອນໄດ້ເອົາຊີວິດຜູ້ຄົນໄປແລ້ວ 247 ຄົນ ໂຄສົກລັດຖະບານກໍາປູເຈຍກ່າວວ່າສະບຽງ ບັນເທົາທຸກຕ່າງໆຈະສົ່ງໄປຍັງພວກໂຮງໝໍແຫ່ງຕ່າງໆໃນຂົງເຂດ ທີ່ປະສົບກັບນໍ້າຖ້ວມໜັກ ກວ່າໝູ່ນັ້ນ ຝົນຕົກໜັກແລະນໍ້າຖ້ວມກໍໄດ້ເຮັດໃຫ້ຜູ້ຄົນເສຍຊີວິດ ໃນຫວຽດນາມແລະທີ່ຟີລິບປິນເຊ່ນກັນ